钦定古今图书集成/明伦汇编/交谊典/第054卷 > 《初春于圭峰送益府窦参军宴诗序》
## 钦定古今图书集成/明伦汇编/交谊典/第054卷 > 《初春于圭峰送益府窦参军宴诗序》

前人

分首三秦，送归千里。青天白日，非旧国之春秋；玉斝
金樽，是他乡之杯酒。况复圭峰南望，切登高之情；渭
水北流，动临川之叹。于时寒光将歇，春景未华。残雪
飘花，犹开六出；轻冰涵镜，未解三川。晨风轸孙楚之
情，岐路下杨朱之泪。虽载言载笑，赏风月于离前；而
一咏一吟，寄心期于别后。诗言志也，可不云乎？